**Տարեկան զեկույց**

ՀՀ կառավարության հնգամյա ծրագրի կատարման ընթացքի և արդյունքների մասին ՝ ատոմային էներգիայի օգտագործման բնագավառի գործունեության վերաբերյալ

(ՀՀ կառավարության 2021 թվականի օգոստոսի 18-ի N 1363-Ա որոշում)

1․ ԱՆՎՏԱՆԳՈՒԹՅՈՒՆ ԵՎ ԱՐՏԱՔԻՆ ՔԱՂԱՔԱԿԱՆՈՒԹՅՈՒՆ բաժին,

1․1 ԱՐՏԱՔԻՆ ՔԱՂԱՔԱԿԱՆՈՒԹՅՈՒՆ ենթաբաժին

4-րդ ենթակետ

*«Հայաստանը շարունակելու է Եվրոպական միության և ԵՄ անդամ պետությունների հետ երկկողմ և բազմակողմ համագործակցությունը՝ հիմնվելով Հայաստան-ԵՄ Համապարփակ և ընդլայնված գործընկերության համաձայնագրի (ՀԸԳՀ) և այլ համատեղ ստորագրած փաստաթղթերի վրա»:*

Շարունակվում է ատոմային էներգիայի օգտագործման բնագավառի օրենսդրության մոտարկման գործընթացը Եվրամիության դիրեկտիվներին։

Եվրամիության 22.10.2013 2013/51/, 5.12.2013 2013/59/, 89/618 90/641. 96/29/, 97/43 և 2003/122/, 20.11.2006 2006/117, 25.06.2009 2009/71/, 19.07.2011 2011/70/ դիրեկտիվների մոտարկումն իրականացվելու է «Ատոմային էներգիայի մասին» ՀՀ օրենքի նախագծի, «Ճառագայթային անվտանգության և պաշտպանության պահանջները հաստատելու մասին»,

«Ռադիոկատիվ թափոնների անվտանգ կառավարման պահանջները հաստատելու մասին» ՀՀ կառավարության որոշումների մշակմամբ և սահմանված կարգով հաստատման ներկայացնելու միջոցով։ ԵՄ -ի հետ համագործակցության շրջանակներում ուսումնասիրվել են Չեխիայի,Սլովակիայի, Բուլղարիայի, Շվեդիայի, Ֆինլանդիայի օրենսդրական դաշտերը։

Վերոհիշյալ օրենսդրական ակտերը ՀՀ Վարչապետի աշխատակազմ կներկայացվեն 2026 թվականին։

ՀՀ միջուկային անվտանգության կարգավորման կոմիտեի (այսուհետ՝ Կոմիտե) և Կիպրոսի Հանրապետության աշխատանքի և սոցիալական ապահովության նախարարության աշխատանքի տեսչության վարչության ճառագայթային անվտանգության վերահսկողության ծառայության միջև նախաձեռնվել է միջուկային և ճառագայթային անվտանգության կարգավորման բնագավառում միջուկային պատահարների վերաբերյալ վաղ ազդարարման մասին և համագործակցության Համաձայնագրի ստորագրում: Համաձայնագիրն անցել է ներպետական համաձայնեցում և Կիպրոսի աշխատանքի և սոցիալական ապահովության նախարարությունը պատրաստակամություն է հայտնել ստորագրել այն։

2025 թվականին շարունակվել է համագործակցությունը Կոմիտեի և Շվեդիայի միջուկային անվտանգության կարգավորման մարմնի միջև։ Կայացել են փոխադարձ այցելություններ և հանդիպումներ, որոնց ընթացքում քննարկվել են միջուկային և ճառագայթային անվտանգության, ճառագայթային պաշտպանության կարգավորման բնագավառի, ռադիոակտիվ թափոնների կառավարման, միջուկային բժշկության լիցենզավորման և վերահսկման խնդիրներ։ 2025թ․ իրականացվել է 2 ծրագիր՝ ՀՀ- ում ռադիոակտիվ թափոնների կառավարման օրենսդրական դաշտի և կիրառման վերլուծություն, Կոմիտեի հաղորդակցության գործիքների և ունակությունների բարելավում։ Պայմանավորվածություն է ձեռք բերվել ստորագրել Հայաստանի և Շվեդիայի կարգավորող մարմինների միջև համագործակցության և փոխըմբռնման հուշագիր։ Հուշագիրը գտնվում է ներպետական համաձայնեցման փուլում։ Հայկական և Շվեդական կարգավորող մարմինների միջև համագործակցությունը կշարունակվի 2026թ-ին։

2026թ-ին նմանատիպ բովանդակությամբ համաձայնագրեր են նախատեսվում ստորագրել Ֆրանսիայի Հանրապետության և Նորվեգիայի Թագավորության կարգավորող մարմինների հետ։

2-րդ ենթակետ

*«Հայաստան-ԱՄՆ հարաբերությունները բարձրացել են նոր՝ ռազմավարական երկխոսության մակարդակի։ Կառավարությունը շարունակելու է հետևողականորեն աշխատել ԱՄՆ-ի հետ բարեկամական գործընկերության զարգացման և խորացման ուղղությամբ՝․․․»:*

Կոմիտեի և ԱՄՆ միջուկային կարգավորող հանձնաժողովի (ՄԿՀ) միջև միջուկային անվտանգության հարցերով տեխնիկական տեղեկատվության փոխանակման և համագործակցության մասին hամաձայնագրի շրջանակում շարունակվում են տեղեկատվության ու փորձի փոխանակման, ատոմային էներգիայի օգտագործման բնագավառը կարգավորող ենթակառուցվածքի ուժեղացման, միջուկային տեղակայանքների և միջուկային նյութերի ֆիզիկական պաշտպանության ուժեղացման, ինչպես նաև՝ ռադիոակտիվ նյութերի և թափոնների անվտանգության, շրջակա միջավայրի մոնիթորինգի իրականացման հետ կապված աշխատանքները։ Ամերիկյան փոքր մոդուլյար ռեակտորների (ՓՄՌ) նախագծերի ուսումնասիրման աշխատանքների շրջանակում ամերիկյան կողմը մշակել է ամերիկյան 4 ՓՄՌ նախագծերի հիման վրա ՀՀ-ում նոր ատոմային էլեկտրակայանի կառուցման տեխնիկատնտեսական հիմնավորումը։

Շարունակվել են «Միջուկային էներգիայի խաղաղ նպատակներով օգտագործման շուրջ Ամերիկայի Միացյալ Նահանգների կառավարության և Հայաստանի Հանրապետության կառավարության միջև համագործակցության մասին» համաձայնագրի  123 Համաձայնագիր նախագծի շուրջ ՀՀ շահագրգիռ գերատեսչությունների և բնագավառի մասնագիտական կազմակերպությունների և ԱՄՆ Պետդեպարտամենտի ներկայացուցիչների մասնակցությամբ նախատեսված հեռավար ձևաչափով բանակցությունները։

«Քիմիական, կենսաբանական, ճառագայթային և միջուկային» ռիսկերի նվազեցմանն ուղղված ԱՄՆ պաշտպանության դեպարտամենտի վտանգների նվազեցման գործակալության հետ համագործակցության ծրագրի շրջանակներում Կոմիտեն մասնակցել է լսարանային և դաշտային վարժանքներին։

6-րդ ենթակետ

*«Կառավարությունը քայլեր է ձեռնարկելու ապահովելու Իրանի հետ առանձնահատուկ հարաբերությունների հետագա զարգացումը․․․»:*

Մշակվել և ՀՀ ԱԳՆ կարծիքի է ներկայացվել «ՀՀ միջուկային անվտանգության կարգավորման կոմիտեի և Իրանի միջուկային կարգավորման մարմնի (INRA) միջև միջուկային և ռադիոլոգիական հարցերում համագործակցության վերաբերյալ» փոխըմբռնման հուշագրի նախագիծը։

13-րդ ենթակետ

*«ԵԱՏՄ-ի շրջանակներում Կառավարությունը շարունակելու է նախաձեռնողական և փոխշահավետ համագործակցության տարբերակների քննարկումները՝ միտված կառույցի ընձեռած հնարավորությունների առավելագույն օգտագործմանը, գործընկեր երկրների միջև առևտրաշրջանառության ծավալների աճին և կոոպերացիաների զարգացմանը։»*

ԵԱՏՄ շրջանակներում համատեղ մշակվել է «Իոնացնող ճառագայթման աղբյուրների և ռադիոակտիվ նյութեր պարունակող ապրանքների/իրերի փոխադրման և օգտագործման վերաբերյալ սանիտարահիգիենիկ պահանջներ» փաստաթուղթը։

15-րդ ենթակետ

*«Հայաստանը շարունակելու է ակտիվ մասնակցել ԱՊՀ շրջանակներում համագործակցությանը և կազմակերպությունում ընթացող գործընթացներին: Շարունակվելու է կարևորվել նաև ԱՊՀ երկրների հետ երկկողմ հարաբերությունների զարգացումը»:*

Կոմիտեն շարունակում է մասնակցել ԱՊՀ շրջանակներում համագործակցության և կազմակերպությունում ընթացող գործընթացներին:

Կոմիտեի մասնագետները ներգրավված են Ատոմային էներգիայի խաղաղ նպատակներով անվտանգ օգտագործման բնագավառում ԱՊՀ անդամ պետությունների միջև համագործակցության շրջանակներում ստորագրված Համաձայնագրերի դրույթների իրականացմանն ուղղված աշխատանքային խմբերում։

Կոմիտեն մասնակցել է ԱՊՀ անդամ պետությունների ատոմային էներգիայի անվտանգ օգտագործման բնագավառի կարգավորող մարմինների ղեկավարների Խորհրդի նիստին և ԱՊՀ անդամ պետությունների ատոմային էներգիայի խաղաղ օգտագործման հարցերով հանձնաժողովի նիստին։

19-րդ ենթակետ

*«Կարևորվելու են ԵԽ-ում և միջազգային այլ կառույցներում Հայաստանի առավել ակտիվ ներգրավվածությունը և նախաձեռնողական քաղաքականությունը, հատկապես միջազգային այն կառույցների շրջանակներում, որոնց անդամ է Հայաստանը, կամ որոնց հետ կան ձևավորված գործակցության ձևաչափեր»։*

2024-2029 թվականների համար համագործակցության ծրագրի (Country Programme Framework) շրջանակներում Ատոմային էներգիայի միջազգային գործակալության (ԱԷՄԳ) հետ համատեղ իրականացվել են ծրագրով նախատեսված աշխատանքներ։

«Միջուկային վթարի մասին օպերատիվ տեղեկացման մասին» և «Միջուկային վթարի կամ ռադիացիոն վթարային իրադարձության դեպքում օգնության մասին» կոնվենցիաներին համապատասխան կոմիտեն մասնակցել է 2025 թվականին ԱԷՄԳ-ի վթարային հակազդման կենտրոնի կողմից կազմակերպված վթարային պատրաստվածության և հակազդման վարժանքներին:

ԱԷՄԳ տեխնիկական համագործակցության (ՏՀ) ME-RER1023 ծրագրի շրջանակներում Երևանում անցկացվել է տարածաշրջանային աշխատաժողով՝ «Ռադիոակտիվության տվիչների/ինդիկատորների, փակ աղբյուրների և միջուկային կառավարման համակարգերի արդյունաբերական և հետազոտական ​​կիրառությունների կարգավորման ասպեկտները» (Regional Workshop on Regulatory Aspects of Industrial and Research Applications of Radiotracers, Sealed Sources and Nucleonic Control Systems) խորագրով։

3․ ԵՆԹԱԿԱՌՈՒՑՎԱԾՔՆԵՐԻ ԶԱՐԳԱՑՈՒՄ -բաժին

3․4 ԷՆԵՐԳԵՏԻԿԱ – ենթաբաժին, 5-րդ ենթակետ՝

*«Հայկական ԱԷԿ-ի երկրորդ էներգաբլոկի շահագործման նախագծային ժամկետի երկարաձգման նպատակով ավարտին են հասցվելու արդիականացման աշխատանքները` ապահովելու Հայկական ԱԷԿ-ի անվտանգ աշխատանքը մինչև 2026 թվականը, որից հետո լրացուցիչ ներդրումներ են արվելու ատոմային էլեկտրակայանի երկրորդ էներգաբլոկի շահագործման ժամկետը ևս 10 տարով երկարաձգելու նպատակով»․*

Հաշվետու ժամանակահատվածի ընթացքում կոմիտեն՝

* դիտարկել է անվտանգության բարձրացմանն ուղղված 18 մոդիֆիկացիաների փաստաթղթեր,
* իրականացրել է անվտանգության համար կարևոր աշխատանքների անվտանգ կատարման հայտերի դիտարկում և տրամադրել է թվով 9 թույլտվություններ,
* ՀԱԷԿ-ում իրականացրել է 4 տեսչական ստուգում, որոնց հիման վրա տրամադրվել է թվով 4 ակտ - կարգադրագիր,
* անվտանգության տեսակետից կարևոր պաշտոններ զբաղեցնող ֆիզիկական անձանց որակավորման ստուգում՝ տրվել/երկարաձգվել/դադարեցվել է - 8/10/6,
* Կոմիտեն 2025 թվականին հյուրընկալել է Եվրոպական հանձնաժողովի (ԵՀ) ENSREG խորհրդի փորձագետների թիմին: Առաքելության ժամանակ դիտարկվել է Սթրես թեստի միջոցառումների Ազգային ծրագրի իրականացման ընթացքը,
* վերանորոգման աշխատանքների, նախատեսված փորձարկումների արդյունքների, անվտանգության վերլուծության և գնահատման հիման վրա թույլատրվել է ՀԱԷԿ 2-րդ էներգաբլոկի թողարկումն ամենամյա պլանային նախազգուշական վերանորոգումից հետո, թույլատրելով ՀԱԷԿ 2-րդ էներգաբլոկի շահագործումը 100% ջերմային հզորության վրա մինչև 01․09․2026թ․,
* դիտարկել են ՀԱԷԿ 2-րդ էներգաբլոկի համակարգերի, շինությունների և տարրերի մնացորդային ռեսուրսի գնահատման ծրագրերը և մեթոդաբանությունները, դիտարկման փուլում են գտնում համակարգերի, շինությունների և տարրերի մնացորդային ռեսուրսի գնահատման հիման վրա կազմված համալիր հետազոտության հաշվետվությունը և ՀԱԷԿ 2-րդ էներգաբլոկի լրացուցիչ ժամկետին նախապատրաստման ծրագիրը,
* մասնակցել է «Հայկական ԱԷԿ-ի 2-րդ էներգաբլոկի շահագործման ժամկետի կրկնակի երկարաձգման» նախագծի համատեղ համակարգող հանձնաժողովի հերթական նիստին, որի ընթացքում քննարկվել է «Ռոսատոմ Սերվիս» բաժնետիրական ընկերության իրականացման տիրույթում գտնվող միջոցառումների իրականացման ընթացքը, փաստաթղթերի ներկայացման ժամկետների համապատասխանությունը որոշմամբ սահմանված ժամկետներին, հնարավոր ռիսկերը և դրանց հաղթահարման ուղիները։

6-րդ ենթակետ

*«միջուկային նոր էներգաբլոկի կառուցման իրականացման ուղղությամբ մշակվելու են ծրագիր և ժամանակացույց` որպես Հայաստանում հիմնական ռազմավարական նպատակ»*

* Կոմիտեն (ԱՄՆ պետական դեպարտամենտի աջակցությամբ) FIRST ծրագրի շրջանակներում, մասնակցել է մոտ 300 հարցերի մշակման աշխատանքներին, որոնք կիրառվել են ՓՄՌ նախագծերի համեմատական վերլուծության ընթացքում,
* ճանաչողական այցելության շրջանակներում Կոմիտեն ծանոթացել է ռուսական ՓՄՌ նախագծերի առանձնահատկություններին,
* Կոմիտեն նախաձեռնել է ֆրանսիական, կորեական և չինական ՓՄՌ նախագծերի վերաբերյալ տեղեկատվության ստացումը։

4․ՄԱՐԴԿԱՅԻՆ ԿԱՊԻՏԱԼԻ ԶԱՐԳԱՑՈՒՄ բաժին

4.5 ԱՌՈՂՋԱՊԱՀՈՒԹՅՈՒՆ - ենթաբաժին, 13-րդ ենթակետ

*«Կառավարության գերակա նպատակներից է առողջապահության ոլորտի մարդկային ներուժի պատրաստման, արդյունավետ պլանավորման և կառավարման միջոցով բժշկական հաստատությունները բարձրագույն և հետբուհական ու միջին մասնագիտական կրթության որակյալ մասնագետներով ապահովելը՝ բժշկական օգնության և սպասարկման որակը բարձր պահելու նպատակով։ ․․․»*

Բժշկական օգնության և սպասարկման որակը բարձր պահելու նպատակով, Կոմիտեի կողմից իրականացվել են․

* տեսչական ստուգումներ 30 առողջապահական, գիտական և արդյունաբերական օբյեկտներում և տրվել են թվով 30 ակտ – կարգադրագրեր,
* առողջապահական հաստատություններում անվտանգության տեսակետից կարևոր պաշտոններ զբաղեցնող ֆիզիկական անձանց որակավորման ստուգում՝ տրվել/ երկարաձգվել /դադարեցվել է 71/31/6 լիցենզիա,
* Տրվել են գեներացնող ճառագայթման աղբյուրների օգտագործման 15 լիցենզիա (որից 2-ը՝ ռադիոակտիվ նյութերի արտահանման),
* Դադարեցվել են գեներացնող ճառագայթման աղբյուրների օգտագործման 7 լիցենզիա (որից 1-ը՝ ռադիոակտիվ նյութերի ներմուծում, 1-ը՝ ռադիոակտիվ նյութերի օգտագործում),
* Երկարաձգվել են առողջապահական, գիտական և արդյունաբերական օբյեկտներին տրված 26 լիցենզիաների գործողության ժամկետները,
* դիտարկվել են ճառագայթային անվտանգության վերաբերյալ առողջապահական հաստատությունների կողմից ներկայացված 76 տարեկան հաշվետվություններ:

Դիտարկվել են ՀՀ պետական եկամուտների կոմիտեի կողմից՝ ՀՀ սահմանային անցակետերից ստացված 180 ահազանգեր/հաղորդագրություններ, որոնցից․

* ռադիոակտիվ նյութերի լիցենզավորված ներմուծում-113 ( որից արդյունաբերական նշանակության՝ 12),
* ռադիոդեղորայքային պատրաստուկի օգտագործմամբ ախտորոշում կամ բուժում ստացած քաղաքացիներ - 53,
* ռադիոակտիվ նյութերի տարանցիկ փոխադրումներ - 6,
* ռադիոակտիվ նյութերի արտահանում - 7,
* բնական ռադիոիզոտոպ պարունակող նյութերի ներմուծում – 1 (նյութի ներմուծումը ՀՀ արգելվել է)։

10-րդ ենթակետ

*«Արտակարգ իրավիճակներում և ռազմական դրության պայմաններում առողջապահական համակարգի անխափան գործունեությունը Կառավարության քաղաքականության առաջնահերթ գերակայություններից է՝ ․․․»*

Միջազգային առողջապահական կանոնների պահանջների համաձայն Կոմիտեն իրականացրել է «C15․ Ճառագայթային արտակարգ իրավիճակներ» գլխի ինքնագնահատում՝ SPAR միջազգային գործիքի կիրառմամբ։

4.10 ՇՐՋԱԿԱ ՄԻՋԱՎԱՅՐԻ ՊԱՀՊԱՆՈՒԹՅՈՒՆ -ենթաբաժին, 14-րդ ենթակետ

*«շրջակա միջավայրի պահպանության վերահսկողության և մշտադիտարկման միասնական համակարգի կատարելագործումը, թույլտվությունների, լիցենզիաների միասնական և ժամանակակից համակարգերի ներդրումը, առաջնային տեղեկատվության համակարգված կառավարումը, շրջակա միջավայրի վրա ազդեցության գնահատման և փորձաքննության համակարգի կատարելագործումը՝ հիմնված կանխարգելման սկզբունքի վրա, փորձաքննության որակի բարձրացմանն ուղղված գործուն մեխանիզմների ներդրմամբ»․*

* Կոմիտեի կողմից ճառագայթային մոնիթորինգի և վերահսկողության շրջանակներում ՀՀ Արագածոտնի, Շիրակի, Վայոց Ձորի և Սյունիքի մարզերի, բնակավայրերի տարածքների ջրամատակարարման աղբյուրների ակունքների և/կամ կարգավորիչ ջրամբարների առավելագույնս հասանելի և անցանելի տարածքներում իրականացվել է ստուգողական/սքրինինգային ճառագայթային մոնիթորինգ։ Ջրամատակարարման աղբյուրների ակունքների տարածքում և հարակից տարածքներում ստուգողական/սքրինինգային մոնիթորինգի արդյունքում գրանցված առավել բարձր արժեքներով վայրերում կատարվել է հողի և ջրի 60 նմուշառում (ռադիոնուկլիդային կազմի և ընդհանուր ալֆա/բետա ակտիվության որոշման նպատակով), ռադոն գազի նմուշառում ու քարտեզագրում, ինչպես նաև գամմա ճառագայթման սքրինինգային մոնիթորինգ,
* 2025 թվականին վաղ ահազանգման ճառագայթային մոնիթորինգային համակարգի   /EWRMS/  միջոցով 24/7 ռեժիմով իրականացվել է ՀԱԷԿ-ի շուրջ գամմա ֆոնի մշտադիտարկում,
* 2025 թվականին օդի ինքնավար մոնիթորինգային համակարգի միջոցով 24/7 ռեժիմով իրականացվել է Երևանի օդի ռադիոակտիվ աէրոզոլների մշտադիտարկում։

Մոնիթորինգի արդյունքում ճառագայթային անվտանգության նորմերից շեղումներ չեն հայտնաբերվել։